Ultramarathon-sterftes: Beampte nou ook dood gevind | Maroela Media
Argieffoto (Foto: birgl/Pixabay)
'n Senior beampte van die Chinese distrik wat 'n noodlottige ultramarathon gehou het, is dood aangetref, het owerhede Vrydag gesê. Minstens 27 persone kan moontlik oor die voorval gestraf word.
Altesaam 21 atlete is in Mei dood tydens uiterste weersomstandighede by die ultramarathon in die noordwestelike Gansu-provinsie. Deelnemers het hoofsaaklik weens verkluiming omgekom toe ysreën, hael en sterk wind hulle getref het.
Ná die voorval was daar versoeke vir beter regulasie en vrae het ontstaan oor hoekom die organiseerders die weersomstandighede skynbaar geïgnoreer het.
Provinsiale owerhede het Vrydag tydens 'n perskonferensie gesê die sekretaris van die Kommuniste Party in Jingtai-distrik is dood aangetref. Li Zuobi is dood ná hy uit die gebou geval waar hy gewoon het. Polisiebeamptes is Woensdag na die toneel ontbied en hulle vermoed nie vuilspel nie.
Minstens 27 persone, insluitend munisipale beamptes, kan strafregtelik of dissiplinêr vervolg word oor die ultramarathon.
Die voorval verlede maand het ook daartoe gelei dat verskeie kompetisies opgeskort word wat nie aan nasionale veiligheidstandaarde voldoen nie, insluitend geleenthede soos bergwedlope en ultrawedlope.